贈魯至道
作者：方回
朝代：宋

paragraphs: 種薰不生蕕，種蕕不生薰。
人力異培植，草木各有根。
或不然此說，宜以變化論。
蛟魚無頭角，作龍行雨雲。
麴糵釀成酒，醒者皆醺醺。
不見昔諸子，摳衣孔聖門。
仲由氣暴虎，不使行三軍。
欲俾賜也訥，故曰天何言。
不見孺悲子，取瑟使之聞。
色黄而在裳，深取六五坤。
志學及從心，非變尚何云。
南山隠霧豹，養其所變文。
明明德新民，此書洙泗孫。
所謂新者何，拾舊新是勤。
服可古衣冠，耕須故田園。
世惟有舊染，不可留一痕。
變人先變己，毋我求道原。
下愚彼不移，烏喙無蘭蓀。
昏昏與曉曉，火蟄仍復蟠。
人生悟此理，寸丹還一元。